als_Latn dik_Latn sag_Latn
Sergio Mattarella është zgjedhur president i Italisë, përmes një votimi thuajse konsensual të të dy dhomave të legjislativit italian. Siciliani është i njohur për simpatinë e tij për shqiptarët si dhe për mbështetjen e pakushtëzuar të propozimit për ndërhyrje ushtarake në Kosovë
Një brohoritje e fortë e duartrokitje që zgjatën gati katër minuta u dëgjuan në sallën e Parlamentit italian, kur Sergio Mattarella kapërceu kuotën e nevojshme të votave duke u bërë presidenti i 12-të i Republikës Italiane.
Kush është Sergio Mattarella
Deputetët e senatorët, me përjashtim të atyre të Lidhjes së Veriut dhe Levizjet Pesë Yjet, përshëndetën kështu në orën 13.30 zgjedhjen e kreut të shtetit në përfundim të votës së katërt, ku Sergio Mattarella fitoi 665 vota ndër 1009.
Një sasi votash shumë më e madhe se 505 që nevojiteshin dhe më shumë seç priteshin. Kjo dëshmon një marrëveshje të së majtës me grupimin e djathtë ku me sa duket ka pasur furtuna të brendshme. Ish-presidenti 90-vjeçar i Republikës Giorgio Napolitano, i cili pas nëntë vjetësh mandat dha dorëheqjen për arsye moshe, u shpreh entuziast për zgjedhjen dhe e cilësoi kreun e ri të shtetit një pikë të fortë referimi për reformat në vend.
Vlerësime mbërritën për juristin 73-vjeçar që do të kryesojë shtetin në një fazë jo të lehtë të historisë, edhe nga Papa Françesku që dërgoi menjëherë një mesazh urimi.Me sa dihet deri tani presidenti i ri do të betohet përpara Parlamentit që të hënën në mëngjes, me një rit shumë solemn që ka mbetur i pandryshuar që nga viti 1948.
Papa Françesku uron presidentit Mattarella: “Shërbim për unitetin dhe harmoninë e Italisë”/Papa i dërgoi një telegram presidentit të ri të Republikës italiane, Sergio Mattarella, duke e uruar për zgjedhjen. Françesku uron që kreu i Shtetit ta kryejë detyrën e lartë posaçërisht në shërbim të unitetit e të harmonisë së vendit dhe kërkon mbi personin e tij ndihmën hyjnore për një veprimtari të ndriçuar në shërbim të së mirës së përbashkët, në gjurmët e vlerave njerëzore e shpirtërore të popullit italian. “Me këto urime, përfundon Papa, ju dërgoj ju dhe mbarë kombit, bekimin apostolik”. Sergio Mattarella u zgjodh sot president i Republikës Italiane, pas votimit të katërt, kur u kalua numri i 505 votave të domosdoshme. Përfundoi, kështu, një debat jo pa tensione në gjirin e shumicës.
Sergio Matarella, president i 12-të në historinë e Republikës Italiane, lindi në Palermo, më 23 korrik 1941. Nga viti 1983 deri më 2008 ishte deputet, një herë për Demokracinë Kristiane, më pas për Partinë Popullore Italiane dhe për Margeritën. Disa herë ministër, që nga viti 2011 kreu detyrën e gjykatësit kushtetues me emërim parlamentar. Është vëllai i Piersantit, që u vra nga Cosa Nostra në vitin 1980, ndërsa ishte kryetar i Rajonit sicilian.
Profil i presidentit Mattarella/Personalitet pa njolla, i heshtur, tepër i kursyer në fjalë aq sa deklarata e fundit që ka bërë për Agjencinë Kombëtare të Lajmeve është e vitit 2008. Presidenti i 12 i Republikës Italiane, Sergio Mattarella është i biri i një prej themeluesve të Partisë Demokristiane, ku edhe vetë ka milituar për shumë vjet deri sa kaloi në forcat e majta. Me profesion gjykatës, ai është prej vitit 2011 anëtar i Gjykatës Kushtetuese e ka hyrë në politikë kur mafia i vrau të vëllanë në vitin 1980. Kreu i ri i shtetit ka qenë pesë herë ministër dhe është një prej autorëve të reformës elektorale të aplikuar për herë të parë në vitin 1994. Në qeverinë e majtë të kryesuar nga Massimo D’Alema, ai ka qenë zëvendëskryeministër dhe ministër i Mbrojtjes. Në mars të vitit 1999, pas një fjalimi të fortë në Parlament pro ndërhyrjes në Kosovë, pati marrë vlerësimin maksimal nga Uashingtoni, të cilit i garantoi pa hezitim përdorimin e bazave ushtarake italiane për operacionet. Një politikan solid dhe serioz, jo shumë i njohur në nivel ndërkombëtar, i tërhequr dhe pa bujë, aq sa një prej shprehjeve të tij të preferuar është: politika nuk bëhet duke bërtitur.
als_Latn als_Latn als_Latn als_Latn als_Latn als_Latn als_Latn als_Latn als_Latn